Πρόταση ΚΑΝΟΝIΣΜΟΥ (ΕΚ) ΤΟΥ ΣΥΜΒΟΥΛIΟΥ σχετικά με την εφαρμογή ενός προγράμματος εφοδιασμού της Ρωσικής Ομοσπονδίας σε γεωργικά προϊόντα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό

Μετά την επίσκεψη του Προέδρου Santer στη Μόσχα, στις 9 Οκτωβρίου και την επακόλουθη σύνοδο κορυφής ΕΕ-Ρωσίας που πραγματοποιήθηκε στη Βιέννη στις 27 Οκτωβρίου 1998 μια αντιπροσωπεία με ανώτατα στελέχη της Επιτροπής μετέβη στη Μόσχα στις 6 Νοεμβρίου 1998, στο πλαίσιο ερευνητικής αποστολής, για να συζητήσει με τη ρωσική κυβέρνηση τη δυσχερή επισιτιστική κατάσταση της Ρωσίας.

Σύμφωνα με τη ρωσική κυβέρνηση, η συγκομιδή σιτηρών του 1998 θα ανέλθει σε 48-49 εκατ. τόνους περίπου, σε σύγκριση με τα 60 έως 80 εκατ. τόνους της αρχής της δεκαετίας του 90. Συγκριτικά με τη συγκομιδή του 1997 (88,5 εκατ. τόνοι), η συγκομιδή του 1998 έχει μειωθεί κατά 46%. Τα αποθέματα σιτηρών που απομένουν από τη συγκομιδή του 1997 υπολογίζονται σε 12 έως 15 εκατ. τόνους και περιλαμβάνουν κυρίως σιτηρά για ζωοτροφές. Σύμφωνα με πρόσφατες εκτιμήσεις της ρωσικής κυβέρνησης, θα υπάρξει έλλειψη σιτηρών στο ήμισυ περίπου των 89 ρωσικών περιφερειών. Η κυβέρνηση ανησυχεί επίσης για το γεγονός ότι οι γεωργοί θα αντιμετωπίσουν έλλειψη σπόρων για την εαρινή σπορά. Υπάρχουν επίσης ανησυχίες σχετικά με την ποιότητα των αποθεμάτων των σπόρων προς σπορά. Από τους μέχρι σήμερα ελέγχους προέκυψε ότι το 25 έως 30% του όγκου των αποθεμάτων περιέχει ξένες προσμίξεις και χώμα. Κατά συνέπεια, η Επιτροπή έλαβε γνώση του γεγονότος ότι η Ρωσία θα χρειασθεί να εισάγει 4 έως 5 εκατ. τόνους σιτηρών για να καλύψει τις ανάγκες της στους τομείς της διατροφής, των σπόρων προς σπορά και των ζωοτροφών.

Η σημαντική μείωση του αριθμού των βοοειδών από τις αρχές της δεκαετίας του 90 είχε ως αποτέλεσμα να εξαρτάται σήμερα η Ρωσία σε μεγάλο βαθμό από τις εισαγωγές κρεάτων. Οι εισαγωγές κρεάτων έχουν διακοπεί αιφνιδίως λόγω της οικονομικής κρίσης. Η εγχώρια παραγωγή κρεάτων θα μειωθεί από 1,5 εκατ. τόνους το 1997 σε 1,3 εκατ. τόνους κατά το τρέχον έτος.

Από τις συζητήσεις προέκυψε το συμπέρασμα ότι θα παρουσιαστούν το χειμώνα σημαντικές ελλείψεις τροφίμων σε ορισμένες περιφέρειες της Ρωσίας. Για την αντιμετώπιση της δύσκολης αυτής κατάστασης, οι περισσότερες από τις ρωσικές, περιφέρειες που έχουν πληγεί περισσότερο έχουν επείγουσα ανάγκη να εφοδιαστούν σε τρόφιμα από το εξωτερικό.

Την ανάλυση αυτή της επισιτιστικής κατάστασης συμμερίζεται και η αμερικανική αντιπροσωπεία, η οποία παρέμεινε στη Μόσχα για τρεις εβδομάδες με σκοπό να συζητήσει την τρέχουσα επισιτιστική κατάσταση της Ρωσίας. Σύμφωνα με ένα σχέδιο Συναινετικού Μνημονίου μεταξύ των ΗΠΑ και της Ρωσίας, θα υλοποιηθεί στη Ρωσία ένα αμερικανικό πρόγραμμα επισιτιστικής βοήθειας. Το πρόγραμμα θα περιλαμβάνει τον εφοδιασμό σε σιτηρά, αραβόσιτο, ρύζι, σπόρους σόγιας, σογιάλευρο, βόειο κρέας, χοίρειο κρέας και άπαχο γάλα σε σκόνη. Το πρόγραμμα θα υλοποιηθεί πλέον με βάση λεπτομερείς συμφωνίες με τη ρωσική κυβέρνηση PL 480, Τίτλος Ι(1) και Τμήμα 416 παράγραφος β(2).

(1) Που προβλέπει τις μεταξύ κυβερνήσεων πωλήσεις γεωργικών προϊόντων σε αναπτυσσόμενες χώρες στο πλαίσιο μακροπρόθεσμων πιστωτικών ρυθμίσεων.

(2) Που προβλέπει την παροχή, στο εξωτερικό, δωρεάν πλεονασματικών προϊόντων που έχουν αποκτηθεί από την εμπορευματοπιστωτική εταιρεία "Commodity Corporation" (CCC). Τα εν λόγω βασικά προϊόντα χρησιμοποιούνται για την υλοποίηση προγραμμάτων βοήθειας σε αναπτυσσόμενες και σε φιλικές χώρες).

Το ρωσικό αίτημα για την παροχή τροφίμων

Στις 12 Νοεμβρίου 1998, η ρωσική κυβέρνηση διαβίβασε στην Ευρωπαϊκή Ένωση επίσημο αίτημα για την παροχή επισιτιστικής βοήθειας. Το αίτημα περιλαμβάνει τη χορήγηση 1 εκατ. τόνων σίτου, 500 000 τόνων σίκαλης, 50 000 τόνων ρυζιού, 150 000 τόνων βοείου κρέατος, 100 000 τόνων χοιρείου κρέατος, 50 000 τόνων αποκορυφωμένου γάλακτος σε σκόνη και 30 000 τόνων ζυμαρικών.

Σύμφωνα με το αίτημα, τα προϊόντα που συμπεριλαμβάνονται θα πωληθούν στις πλέον πληγείσες ρωσικές περιφέρειες σε τιμές που επικρατούν στην αγορά.

Η ρωσική κυβέρνηση παρέχει εγγυήσεις στην Ευρωπαϊκή Ένωση για την πλήρη διαφάνεια και για τη λήψη των απαραίτητων μέτρων και τη διενέργεια ελέγχων, έτσι ώστε να διασφαλισθεί ότι τα τρόφιμα θα διανεμηθούν σε άτομα που έχουν ανάγκη, στις σοβαρότερα πληγείσες περιφέρειες της Ρωσικής Ομοσπονδίας. Η ρωσική κυβέρνηση ενημέρωσε την Επιτροπή ότι το προϊόν των πωλήσεων θα μεταφερθεί σε ειδικό λογαριασμό του ομοσπονδιακού προϋπολογισμού, που προτίθεται να διαθέσει για κοινωνικούς σκοπούς καθώς και για την ανάπτυξη του γεωργικού τομέα της Ρωσίας.

Η εκτίμηση της κατάστασης από μέρους της Επιτροπής

Λόγω της ιδιαίτερα χαμηλής ρωσικής συγκομιδής και κτηνοτροφικής παραγωγής, που για πολλά προϊόντα είναι η χαμηλότερη από τα τέλη της δεκαετίας του 40, η Επιτροπή είναι της γνώμης ότι τμήμα του ρωσικού πληθυσμού έχει σοβαρή και άμεση ανάγκη βοήθειας υπό μορφή παροχής τροφίμων. Επομένως, πρέπει να καταβληθούν μεγάλες προσπάθειες για να διασφαλισθεί η ενδεδειγμένη πρώτη αποστολή των τροφίμων στη ρωσική ομοσπονδία.

Η πρόταση της Επιτροπής

Με βάση το ρωσικό αίτημα για τον εφοδιασμό σε τρόφιμα, η Επιτροπή προτίθεται να υποβάλει την παρούσα πρόταση στο Συμβούλιο. Η πρόταση βασίζεται στο άρθρο 43 της Συνθήκης ΕΚ. Στον προτεινόμενο κανονισμό θεσπίζονται οι βασικοί όροι του σχεδιαζόμενου προγράμματος επισιτιστικής βοήθειας, οι οποίοι θα περιλαμβάνουν την παράδοση δωρεάν προϊόντων τα οποία θα προέρχονται είτε από αποθέματα παρέμβασης της Κοινότητας είτε θα αγοραστούν στην κοινοτική αγορά:

- 1 εκατ. τόνοι σίτου,

- 500 000 τόνοι σίκαλης,

- 50 000 τόνοι ρυζιού,

- 150 000 τόνοι βοείου κρέατος,

- 100 000 τόνοι χοιρείου κρέατος,

- 50 000 τόνοι αποκορυφωμένου γάλακτος σε σκόνη.

Το κόστος του προγράμματος θα επιβαρύνει το τμήμα Εγγυήσεων του ΕΓΤΠΕ.

Με εξαίρεση το χοίρειο κρέας που θα αγοραστεί στην ελεύθερη αγορά μετά από διαγωνισμό, η Επιτροπή θα συγκεντρώσει τα προϊόντα από κοινοτικά αποθέματα παρέμβασης. Οι ιδιωτικοί φορείς που είναι υπεύθυνοι για τη μεταφορά των προϊόντων από την Ευρώπη στους ρωσικούς λιμένες ή τα ρωσικά σύνορα, θα επιλεγούν μετά από πρόσκληση υποβολής προσφορών.

Στη δεύτερη φάση, πρέπει θα εκδοθούν από την Επιτροπή οι απαραίτητοι κανονισμοί εφαρμογής σύμφωνα με τις σχετικές διαδικασίες της επιτροπής διαχείρισης

Το μεικτό κόστος της ενέργειας αυτής υπολογίζεται σε 470 εκατ. ECU περίπου. Λαμβάνοντας υπόψη την εξοικονόμιση 70 εκατ. ECU περίπου από τα έξοδα αποθεματοποίησης και άλλες δαπάνες, η εναπομένουσα καθαρή δημοσιονομική απαίτηση είναι της τάξης των 400 εκατ. ECU. Κατά τη συνεδρίαση που πραγματοποιήθηκε στις 24 Νοεμβρίου 1998, οι δύο φορείς της Αρμόδιας για τον Προϋπολογισμό Αρχής (το Συμβούλιο και το Κοινοβούλιο) συμφώνησαν να χρηματοδοτηθεί το καθαρό κόστος του προγράμματος παροχής τροφίμων από τον προϋπολογισμό του 1998, με την εγγραφή διαθέσιμων πιστώσεων ύψους 400 εκατ. ECU σε μια νέα θέση του προϋπολογισμού, στο πλαίσιο του Συμπληρωματικού και Διορθωτικού Προϋπολογισμού αριθ. 1/98. Οι πιστώσεις που δεν θα έχουν χρησιμοποιηθεί κατά το τέλος του 1998, θα αποτελέσουν το αντικείμενο μεταφοράς στο οικονομικό έτος 1999.

Η Επιτροπή δεν έχει τη δυνατότητα να διενεργήσει ελέγχους σχετικά με την εκτέλεση του προγράμματος στη Ρωσική Ομοσπονδία. Εντούτοις, θα καταβάλει κάθε προσπάθεια για τη διασφάλιση της ορθής διεξαγωγής των ενεργειών και θα φροντίσει ώστε να ληφθούν από τη Ρωσική Ομοσπονδία τα ενδεδειγμένα μέτρα με σκοπό την εξασφάλιση της ορθής εκτέλεσης του προγράμματος. Η Επιτροπή θα προσφύγει σε εξωτερική τεχνική βοήθεια για την παρακολούθηση, τη διενέργεια λογιστικών και άλλων ελέγχων και την αξιολόγηση, ακόμα και στο έδαφος της Ρωσικής Ομοσπονδίας. Η Επιτροπή υπογραμμίζει το γεγονός ότι, παρά τα ληφθέντα ή τα προς λήψη προληπτικά μέτρα, η εν λόγω ενέργεια παρουσιάζει αναπόφευκτα εγγενείς κινδύνους.

Η ρωσική κυβέρνηση θα πρέπει να καταρτίσει λεπτομερές σχέδιο για την υλοποίηση του προγράμματος (ιδίως όσον αφορά τη διάθεση σε περιφέρειες που έχουν ανάγκη και τις λεπτομέρειες σχετικά με τα κυκλώματα διανομής και τα μέτρα ελέγχου). Η Ρωσική Ομοσπονδία θα παράσχει κάθε εγγύηση ότι τα προϊόντα διανέμονται στον πληθυσμό που έχει ανάγκη, σε ορισμένες συγκεκριμένες περιφέρειες, σύμφωνα με το ρωσικό σχέδιο υλοποίησης του προγράμματος. Το σχέδιο αυτό, θα λάβει την τελική του μορφή σε συνεργασία με την Επιτροπή, για να συμπεριληφθεί στο Συναινετικό Μνημόνιο. Τα προϊόντα θα διανεμηθούν στη Ρωσία σε πολλές φάσεις. Η ρωσική κυβέρνηση θα συντάσσει τακτικά εκθέσεις σχετικά με την υλοποίηση του προγράμματος, τις οποίες θα διαβιβάζει στην Επιτροπή, που τις εξετάζει και θα τις διαβιβάζει στα κράτη μέλη και στο Ελεγκτικό Συνέδριο.

Η Επιτροπή υπενθυμίζει το γεγονός ότι το Συμβούλιο έχει τη δυνατότητα να ζητήσει τη γνωμοδότηση του Ελεγκτικού Συνεδρίου επί της παρούσας πρότασης κανονισμού. Εξάλλου, καλεί το Ελεγκτικό Συνέδριο να διενεργήσει επιτόπου ελέγχους σε προκαταρκτικό στάδιο, ιδίως σχετικά με τις ειδικές ρυθμίσεις που προβλέπονται στο Συναινετικό Μνημόνιο και κατά την εξέλιξη των εργασιών όπως προβλέπεται στο Συναινετικό Μνημόνιο. Τα αποτελέσματα των εν λόγω ελέγχων δύνανται, ανά πάσα στιγμή, να οδηγήσουν στην αναστολή των παραδόσεων. Η αναστολή των παραδόσεων δύναται επίσης να αποφασιστεί σε περίπτωση που διαπιστωθούν παρατυπίες ως προς την τροφοδοσία ή τον προορισμό των κονδυλίων αντιστάθμισης.

Σε περίπτωση που η Επιτροπή έχει αποδεδειγμένα ορισμένους λόγους να αμφιβάλλει εάν εκπληρώνονται πλήρως οι υποχρεώσεις της ρωσικής κυβέρνησης, οι οποίες καθορίζονται στο ρωσικό πρόγραμμα που αποτελεί τμήμα του Συναινετικού Μνημονίου, η Επιτροπή θα αναστείλει την ενέργεια.

Συναινετικό Μνημόνιο

Θα συμφωνηθεί από κοινού μεταξύ της Ευρωπαϊκής Κοινότητας και της κυβέρνησης της Ρωσικής Ομοσπονδίας ένα Συναινετικό Μνημόνιο σχετικά με την εφαρμογή του προγράμματος επισιτιστικής βοήθειας.

Εκτός από τους κανόνες σχετικά με το λειτουργικό μέρος και τις ευθύνες των συμβαλλομένων μερών κλπ., το μνημόνιο θα περιλαμβάνει ορισμένες διατάξεις και όρους που θα απαιτηθούν για να διασφαλισθεί η επίτευξη των στόχων των προγραμμάτων και η ορθή υλοποίηση του προγράμματος .

- Η ρωσική κυβέρνηση υπέβαλε στην Ευρωπαϊκή Κοινότητα τον κατάλογο των περιφερειών που έχουν ανάγκες, καθώς και το σχέδιο διανομής των προϊόντων ανά περιφέρεια. Για τη διανομή των προϊόντων ανά περιφέρεια θα υπάρχει σχέδιο επίσημης απόφασης που θα δημοσιευθεί από την κυβέρνηση της Ομοσπονδιακής Ρωσίας. Επιπλέον θα καταρτισθεί τεχνικό παράρτημα στο Μνημόνιο από τα δύο μέρη και θα καθορίσει τα σχετικά στοιχεία με την εφαρμογή του, ιδίως τις λεπτομέρειες μεταφοράς. Τα έγγραφα αυτά θα αποτελέσουν τμήμα του Συναινετικού Μνημονίου.

- Η ρωσική κυβέρνηση θα διασφαλίσει τη διαφάνεια και τη διεξαγωγή πλήρους ελέγχου όλων των ενεργειών από την ανάληψη των βασικών προϊόντων έως τα τελευταία σημεία διανομής και θα συντάσσει τακτικά εκθέσεις σχετικά με την υλοποίηση του προγράμματος, τις οποίες θα διαβιβάζει στην Επιτροπή.

- Η Ευρωπαϊκή Κοινότητα θα παραδώσει τα προϊόντα δωρεάν CIF στους ρωσικούς λιμένες ή δωρεάν στα ρωσικά σύνορα. Το κόστος της εκφόρτωσης των προϊόντων θα επιβαρύνει τη ρωσική κυβέρνηση.

- Κατά την εισαγωγή τους στη Ρωσία τα προϊόντα θα είναι απαλλαγμένα από δασμούς και άλλους φόρους, επιβαρύνσεις και άδειες. Οι κτηνιατρικές/υγειονομικές και άλλες διαδικασίες ελέγχου στα σύνορα θα είναι απλουστευμένες.

- Η ρωσική κυβέρνηση θα ορίσει τους οργανισμούς και/ή τους φορείς που θα είναι υπεύθυνοι για την παραλαβή, τη μεταφορά, τη μεταποίηση και τη διανομή των προϊόντων στους τελικούς προορισμούς, εξ ονόματος της ρωσικής κυβέρνησης και θα ενημερώσει την Επιτροπή προκειμένου να τους εγκρίνει.

- Τα προϊόντα που περιλαμβάνονται στο πρόγραμμα θα πωληθούν στις ισχύουσες τιμές της τοπικής αγοράς στις περιφέρειες όπου υπάρχουν ελλείψεις τροφίμων.

- Τα έσοδα των πωλήσεων θα εγγραφούν σε ειδικό λογαριασμό τον οποίο θα ανοίξει και θα διαχειρίζεται το Υπουργείο Οικονομικών της Ρωσικής Ομοσπονδίας για κοινωνικούς σκοπούς.

- Η ρωσική κυβέρνηση θα φροντίσει ώστε τα προϊόντα που περιλαμβάνονται στο πρόγραμμα να μην επανεξαχθούν και δεν θα εξάγει ανάλογα αγαθά.

- Τα προϊόντα που περιλαμβάνονται στο πρόγραμμα θα παραδοθούν στη Ρωσία σε πολλά διαδοχικά στάδια.

- Η Επιτροπή επιφυλάσσεται του δικαιώματος να αναστείλει την εν λόγω ενέργεια εφόσον διαπιστώσει ότι υπάρχουν λόγοι να αμφιβάλει εάν εκπληρώνονται πλήρως οι προβλεπόμενες στο Συναινετικό Μνημόνιο υποχρεώσεις της κυβέρνησης της Ρωσικής Ομοσπονδίας.

- Όσον αφορά την εξωτερική τεχνική βοήθεια για την παρακολούθηση, τη διενέργεια λογιστικών και άλλων ελέγχων και την αξιολόγηση της δράσης, οι ρωσικές αρχές παρέχουν την απαραίτητη συνεργασία για την ολοκλήρωση των σχετικών διαδικασιών στο έδαφος της Ομοσπονδίας. Το ζήτημα αυτό πρέπει να διευκρινίζεται στο πλαίσιο του Συναινετικού Μνημονίου.

Θέματα ΠΟΕ

Οι διεθνείς συναλλαγές στο πλαίσιο της χορήγησης επισιτιστικής βοήθειας δεν θεωρούνται κατά κανόνα ούτε ως επιδοτούμενες εξαγωγές, ούτε ως ενέργειες με τις οποίες παρακάμπτονται οι δεσμεύσεις ως προς τις επιδοτήσεις των εξαγωγών στο πλαίσιο της ΠΟΕ και κατά συνέπεια δεν θα πρέπει να καταλογίζονται στις δεσμεύσεις της Κοινότητας σχετικά με τις επιδοτήσεις κατά την εξαγωγή. Η Επιτροπή θα υποβάλει το πρόγραμμα για τη Ρωσία ως διμερή συναλλαγή για τη χορήγηση επισιτιστικής βοήθειας, που προβλέπεται στο άρθρο 10 παράγραφος 4 της συμφωνίας ΠΟΕ για τη γεωργία. Τούτο προϋποθέτει την κοινοποίηση του προγράμματος στην επιτροπή της FAO για τη διάθεση των πλεονασμάτων, καθώς και την τήρηση των διαδικασιών που έχουν θεσπισθεί.

Πρόταση

ΚΑΝΟΝΙΣΜΟΣ (ΕΚ) αριθ. ..../.. ΤΟΥ ΣΥΜΒΟΥΛΙΟΥ

σχετικά με την εφαρμογή ενός προγράμματος εφοδιασμού της Ρωσικής Ομοσπονδίας σε γεωργικά προϊόντα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας :

ότι η Κοινότητα διαθέτει αποθέματα γεωργικών προϊόντων που έχουν προκύψει από μέτρα παρέμβασης*

ότι ο εφοδιασμός της ρωσικής αγοράς με ορισμένα γεωργικά προϊόντα παρουσιάζει ήδη σημαντικές ελλείψεις που κινδυνεύουν να επιδεινωθούν κατά τους προσεχείς μήνες*

ότι, για να αντιμετωπισθεί το εν λόγω πρόβλημα έχει ήδη κινητοποιηθεί η διεθνής κοινότητα και ότι η Ένωση πρέπει επίσης να αναλάβει τις ευθύνες της*

ότι, επομένως, θα πρέπει, να προβλεφθεί η διάθεση γεωργικών προϊόντων στη Ρωσία, έτσι ώστε να βελτιωθούν οι συνθήκες εφοδιασμού, λαμβάνοντας υπόψη τις διαφορετικές καταστάσεις που επικρατούν σε τοπική κλίμακα, χωρίς παράλληλα να τίθεται σε κίνδυνο η εξέλιξη ως προς τον εφοδιασμό, σύμφωνα με τους κανόνες της αγοράς* ότι επίσης θα πρέπει, κατ’εξαίρεση, να διαθέσει κατά προτεραιότητα τα εν λόγω προϊόντα για την υλοποίηση των προβλεπόμενων ενεργειών, είτε στην κατάσταση που βρίσκονται είτε υπό μορφή μεταποιημένων προϊόντων* ότι, τέλος, θα πρέπει εξάλλου να προβλεφθεί η δυνατότητα συγκέντρωσης γεωργικών προϊόντων στην κοινοτική αγορά, σε περίπτωση που δεν είναι διαθέσιμα από τα αποθέματα παρέμβασης*

ότι οι ενέργειες αυτές συμβάλλουν στη βελτίωση της επισφαλούς κατάστασης του ρωσικού λαού και παράλληλα στην ομαλοποίηση των γεωργικών αγορών*

ότι, είναι σκόπιμο, να καθοριστούν οι όροι που θα πρέπει να πληρούνται για την επίτευξη των στόχων των εν λόγω ενεργειών και να προβλεφθεί η σταδιακή παράδοση των ποσοτήτων εφοδιασμού* ότι οι όροι πλαισίωσης των εν λόγω ενεργειών και ιδίως ο προορισμός των προϊόντων, πρέπει να αποτελούν το αντικείμενο μνημονίου που θα πρέπει να συνταχθεί μεταξύ της Κοινότητας και της Ρωσίας* ότι, στο πλαίσιο των εν λόγω όρων, θα πρέπει ιδίως να προβλεφθεί, με ευθύνη των ρωσικών αρχών, αφενός η πώληση προϊόντων στις τοπικές αγορές σε τιμές που δεν τις διαταράσσουν, και αφετέρου η χρησιμοποίηση των καθαρών εσόδων για την υλοποίηση κοινωνικών μέτρων*

ότι θα πρέπει να εξουσιοδοτηθεί η Επιτροπή να διεξάγει διαπραγματεύσεις για τη σύναψη της εν λόγω συμφωνίας* ότι, για να διασφαλιστεί η ικανοποιητική υλοποίηση των επιδιωκόμενων στόχων, θα πρέπει να εξουσιοδοτηθεί η Επιτροπή επίσης να λάβει, σε περίπτωση που αποδειχθεί ότι δεν πληρούνται πλέον οι όροι που έχουν καθοριστεί για την υλοποίηση των ενεργειών, όλα τα απαραίτητα μέτρα, συμπεριλαμβανομένης της μεταφοράς ή της αναστολής της εφαρμογής των ενεργειών, ανάλογα με τις αντιμετωπισθείσες δυσχέρειες*

τι η Επιτροπή προσφεύγει σε εξωτερική τεχνική βοήθεια για την παρακολούθηση, τη διενέργεια λογιστικών και άλλων ελέγχων και την αξιολόγηση της ικανοποιητικής εξέλιξης των εργασιών, ακόμα και στο έδαφος της Ρωσίας* ότι, για λόγους κατεπείγοντος, η Επιτροπή δύναται να προσφύγει σε κλειστές διαδικασίες ή απευθείας ανάθεση, ιδίως για τις ενέργειες παρακολούθησης και ελέγχου*

ότι, παρά τα προληπτικά μέτρα που έχουν ληφθεί ή που πρόκειται να ληφθούν, η ενέργεια αυτή παρουσιάζει αναπόφευκτους εγγενείς κινδύνους*

ότι αποτελεί αρμοδιότητα της Επιτροπής να θεσπίσει τις λεπτομέρειες εφαρμογής των ενεργειών, σύμφωνα με τις διαδικασίες που ισχύουν στο πλαίσιο της κοινής γεωργικής πολιτικής*

ότι, λαμβάνοντας υπόψη τις επιτακτικές ανάγκες εφοδιασμού, τα προϊόντα πρέπει να φθάσουν στον προορισμό τους το συντομότερο δυνατόν* ότι οι εν λόγω ενέργειες πρέπει να αρχίσουν αμέσως και οι σχετικές δαπάνες να αναληφθούν από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Εγγυήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τους όρους που θεσπίζονται από τον παρόντα κανονισμό, χορηγούνται δωρεάν στη Ρωσία τα γεωργικά προϊόντα που αναφέρονται στο άρθρο 3 και είναι διαθέσιμα λόγω των μέτρων παρέμβασης, ή σε περίπτωση που δεν διατίθενται προϊόντα παρέμβασης, τα εν λόγω προϊόντα θα συγκεντρωθούν στην κοινοτική αγορά.

2. Τα προϊόντα που παρέχονται προορίζονται για τις φτωχότερες περιφέρειες που εντοπίζονται με κοινή συμφωνία μεταξύ της Κοινότητας και της Ρωσίας.

3. Οι ενέργειες εφοδιασμού υλοποιούνται σε διαδοχικά στάδια, σύμφωνα με τη σταδιακή παράδοση που καθορίζεται μετά από διαβουλεύσεις με τις ρωσικές αρχές.

4. Οι όροι για την υλοποίηση της δράσεων αποτελούν το αντικείμενο Μνημονίου μεταξύ της Κοινότητας και της Ρωσίας, το οποίο προκύπτει από διαπραγματεύσεις και συμφωνείται από την Επιτροπή. Οι όροι αυτοί περιλαμβάνουν ιδίως, με ευθύνη των ρωσικών αρχών, την πώληση στις τοπικές αγορές των παρασχεθέντων προϊόντων, σε τιμές που να παρέχουν τη δυνατότητα να μην διαταραχθεί η αγορά των περιοχών στις οποίες διατίθενται, καθώς και την αρχή της αποκλειστικής χρησιμοποίησης των καθαρών εσόδων από τις εν λόγω πωλήσεις για την υλοποίηση κοινωνικών μέτρων. Κατ’εξαίρεση, τα προϊόντα που παρέχονται δύνανται να αποτελέσουν το αντικείμενο δωρεάν διανομής στους φτωχότερους πληθυσμούς των συγκεκριμένων περιοχών.

Το Μνημόνιο καλύπτει επίσης τη βοήθεια και τη συνεργασία των ρωσικών αρχών στο πλαίσιο κάθε ενέργειας παρακολούθησης, λογιστικών και άλλων ελέγχων και αξιολόγησης, η οποία πρέπει να υλοποιηθεί στο έδαφος της Ρωσίας, ιδίως από μέρους του Ελεγκτικού Συνεδρίου ή εξωτερικών οργανισμών που έχουν εξουσιοδοτηθεί προς το σκοπό αυτό από την Επιτροπή.

Άρθρο 2

1. Τα προϊόντα χορηγούνται ως έχουν ή μετά από μεταποίηση στην Κοινότητα.

2. Οι δράσεις μπορούν επίσης να αφορούν τρόφιμα που είναι διαθέσιμα ή τα οποία μπορούν να αγοραστούν στο εμπόριο έναντι άλλων προϊόντων που προέρχονται από αποθέματα παρέμβασης της ίδιας ομάδας προϊόντων.

3. Οι δαπάνες χορήγησης, συμπεριλαμβανομένης και της μεταφοράς μέχρι τους λιμένες και τους συνοριακούς σταθμούς, εκτός της εκφόρτωσης και, ενδεχομένως, συμπεριλαμβανομένης της μεταποίησης στην Κοινότητα, καθορίζονται με διαδικασία διαγωνισμού ή, για λόγους που συνδέονται με την επείγουσα φύση της ενέργειας ή με δυσχέρειες ως προς τη μεταφορά, με διαδικασία κλειστού διαγωνισμού.

4. Τα αποστελλόμενα κατ’εφαρμογή του παρόντος κανονισμού προϊόντα δεν απολαύουν των επιστροφών που εφαρμόζονται κατά την εξαγωγή γεωργικών προϊόντων.

Άρθρο 3

Οι ποσότητες των προϊόντων που πρόκειται να χορηγηθούν δωρεάν, ανέρχονται, κατ’ανώτατο όριο, σε:

1 000 000 τόνους μαλακού σίτου αρτοποιήσιμης ποιότητας,

500 000 τόνους αρτοποιήσιμης σίκαλης,

50 000 τόνους λευκασμένου ρυζιού,

100 000 τόνους σφάγιων χοιρείου κρέατος,

150 000 τόνους σφάγιων βοείου κρέατος,

50 000 τόνους αποκορυφωμένου γάλακτος σε σκόνη.

Άρθρο 4

1. Η Επιτροπή αναλαμβάνει την εκτέλεση των ενεργειών υπό τους όρους που προβλέπονται στον παρόντα κανονισμό.

Η Επιτροπή αναβάλει την υλοποίηση μιας ή περισσοτέρων δόσεων, ή αναστέλλει την εφαρμογή των ενεργειών εφόσον αποδειχθεί ότι δεν εξασφαλίζεται η ορθή διεξαγωγή τους και ιδίως εφόσον δεν τηρούνται οι διατάξεις του Μνημονίου οι οποίες αναφέρονται στο άρθρο 1 παράγραφος 4.

Η Επιτροπή λαμβάνει όλα τα απαραίτητα μέτρα για τη διασφάλιση της υλοποίησης του εφοδιασμού στο στάδιο που καθορίζεται από τις σχετικές διατάξεις.

Η Επιτροπή προσφεύγει, με ανοικτό διαγωνισμό, κλειστό διαγωνισμό ή με απευθείας ανάθεση, σύμφωνα με τις διατάξεις του δημοσιονομικού κανονισμού, σε εξωτερική τεχνική βοήθεια για την παρακολούθηση, τη διενέργεια λογιστικών και άλλων ελέγχων και την αξιολόγηση της ικανοποιητικής εξέλιξης των ενεργειών, ακόμα και στο έδαφος της Ρωσίας.

2. Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 ή, ανάλογα με την περίπτωση, σύμφωνα με τα αντίστοιχα άρθρα άλλων κανονισμών που αφορούν την κοινή οργάνωση αγορών.

Άρθρο 5

Η λογιστική αξία των γεωργικών προϊόντων που προέρχονται από αποθέματα παρέμβασης καθορίζεται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70 (1) του Συμβουλίου.

(1) ΕΕ L 94 της 28.4.1970, σ. 13. Κανονισμός που τροποποιήθηκε τελευταία με τον κανονισμό (ΕΚ) αριθ. 1287/95 (ΕΕ L 125 της 8.6.1995, σ. 1).

Άρθρο 6

Οι ενέργειες που προβλέπονται στον παρόντα κανονισμό θεωρούνται ως παρεμβάσεις κατά την έννοια του άρθρου 3 του κανονισμού (ΕΟΚ) αριθ. 729/70, συμπεριλαμβανομένων των εξόδων που προκύπτουν από την εφαρμογή του άρθρου 4 παράγραφος 1 τελευταίο εδάφιο του παρόντος κανονισμού.

Άρθρο 7

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, στις

Για το Συμβούλιο

Ο Πρόεδρος

>ΘΕΣΗ ΠΙΝΑΚΑ>

ΠΑΡΑΡΤΗΜΑ

Υποθέσεις

Η αξία των προϊόντων (με εξαίρεση το χοίρειο κρέας) αντιπροσωπεύει τη λογιστική αξία τους σε δημόσιο απόθεμα, λαμβανομένης υπόψη της απαξίωσης. Για το χοίρειο κρέας, πρόκειται για αξία που υπολογίζεται στην τιμή της αγοράς, επαυξημένη κατά 100 ευρώ/τόνο (περιθώριο του σφαγείου).

Για την εκτίμηση της καθαρής εξοικονόμησης στο πλαίσιο των εξόδων αποθεματοποίησης καθώς και των χρηματοδοτικών εξόδων, λόγω ελάχιστων μέσων ποσοτήτων των δημόσιων αποθεμάτων κατά τη διάρκεια του οικονομικού έτους, λαμβάνεται υπόψη η σταδιακή παραλαβή των προϊόντων από το απόθεμα, κατά τους πρώτους μήνες του ημερολογιακού έτους 1999. Η εξοικονόμηση στο πλαίσιο των επιστροφών κατά την εξαγωγή για το χοίρειο κρέας, βασίζεται στο ποσοστό της επιστροφής που περιλαμβάνεται στην διορθωτική επιστολή αριθ. 1 στο προσχέδιο του προϋπολογισμού.

Υπολογισμοί

(σε εκατ. ευρώ)

A. Αξία των προϊόντων

Σίτος: 1,0 εκατ.τόνοι x 105,8 ευρώ/τόνο = 105,8

Σίκαλη: 0,5 εκατ.τόνοι x 59,8 ευρώ/τόνο = 29,9

Ρύζι: 0,083 εκατ.τόνοι (1) x 210,6 ευρώ/τόνο = 17,5

(1) 50 000 τόνοι λευκασμένου ρυζιού σε ισοδύναμο ρυζιού "paddy".

Γάλα σε σκόνη: 0,05 εκατ.τόνοι x 790 ευρώ/τόνο = 39,5

Βόειο κρέας: 0,15 εκατ.τόνοι x 500 ευρώ/τόνο = 75,0

Χοίρειο κρέας: 0,10 εκατ.τόνοι x 1 100 ευρώ/τόνο = 110,0

377,7

B. Δαπάνες εφοδιασμού (2)

(2) Τα έξοδα εφοδιασμού πρέπει να καθορίζονται μέσω διαγωνισμού. Η εκτίμηση των εξόδων περιλαμβάνει ανώτατο ποσό ύψους 8 εκατ. ευρώ για τη χρηματοδότηση των εξόδων τεχνικής βοήθειας, τα οποία αφορούν την παρακολούθηση και τη διενέργεια λογιστικών και άλλων ελέγχων της δράσης.

Σιτηρά: 1,5 εκατ.τόνοι x 25 ευρώ/τόνο = 37,5

Ρύζι: 0,05 εκατ.τόνοι x 50 ευρώ/τόνο = 2,5

Γάλα σε σκόνη: 0,05 εκατ.τόνοι x 50 ευρώ/τόνο = 2,5

Βόειο κρέας: 0,15 εκατ.τόνοι x 200 ευρώ/τόνο = 30,0

Χοίρειο κρέας: 0,10 εκατ.τόνοι x 200 ευρώ/τόνο = 20,0

92,5

C. Υποσύνολο (A + B) 470,2

D. Eξοικονομήσεις (έξοδα τεχνικής φύσης και χρηματοδοτικά έξοδα αποθεματοποίησης επιστροφές για το χοίρειο κρέας)

Σιτηρά - 9,7

Ρύζι - 1,4

Γάλα σε σκόνη - 1,6

Βόειο κρέας - 18,8

Χοίρειο κρέας - 40,0

- 71,5

E. Καθαρό σύνολο (Γ + Δ) 398,7